Premierul slovac Robert Fico este într-o stare „stabilă”, dar încă „gravă”, a declarat miercuri adjunctul său, Robert Kalinak, la o săptămână după ce şeful guvernului a fost rănit de patru gloanţe şi spitalizat, relatează AFP, citată de Agerpres.
Atacul a avut loc în timp ce premierul îşi saluta susţinătorii după o şedinţă de guvern mutată la Handlova, un oraş din centrul Slovaciei. El a suferit imediat o operaţie de cinci ore miercurea trecută şi una mai scurtă vineri, ambele într-un spital din oraşul Banska Bystrica, unde este încă tratat.
„Starea lui era stabilă în cursul dimineţii. Starea lui este gravă, rănile sunt complicate. Transportul este cu siguranţă exclus în acest moment”, a declarat vicepremierul Robert Kalinak presei după o reuniune de miercuri a Consiliului de Securitate.
El a adăugat că spitalul din Banska Bystrica va publica noi informaţii despre starea de sănătate a premierului în cursul zilei de miercuri.
Atacatorul a fost arestat preventiv
Atacatorul, identificat de presă ca fiind poetul Juraj Cintula, în vârstă de 71 de ani, a fost arestat preventiv sâmbătă de un tribunal pentru tentativă de omor cu premeditare.
Duminică, ministrul slovac de Interne, Matus Sutaj Estok, a declarat că poliţia analizează posibilitatea ca atacatorul să nu fi acţionat singur.
Menţionând rapoarte ale serviciilor de informaţii, oficialul a precizat că cineva a şters istoricul şi comunicaţiile atacatorului de pe Facebook în timp ce acesta era reţinut.
Dar agenţia slovacă de reglementare a mass-media a declarat că Meta, compania care deţine Facebook, a informat autorităţile că a şters contul suspectului.
Miercuri, Kalinak, care este şi ministrul slovac al Apărării, a declarat că trebuie făcută o distincţie între concluziile investigaţiei slovace şi raportul Meta.
„Am vorbit despre manipularea contului la scurt timp după arestare, adică între atac şi intervenţia companiei Meta”, a spus el.
Tentativa de asasinat a scos la iveală diviziuni politice serioase în Slovacia
Tentativa de asasinat a scos la iveală diviziuni politice serioase în ţara în care Fico, în vârstă de 59 de ani, a preluat funcţia în octombrie, după ce partidul său populist de centru, Smer, a câştigat alegerile parlamentare.
Fico se află la al patrulea mandat de prim-ministru, după ce a făcut campanie cu propuneri de pace între Rusia şi Ucraina, un stat vecin cu Slovacia, şi cu oprirea ajutorului militar pentru Kiev, ceea ce guvernul său a implementat ulterior.